Jakob Engel-Schmidt (M), 2025-11-20:
Tak for det, formand, og tak til alle kollegaerne.
Der er faktisk grund til at lykønske flere, der sidder i Folketingssalen i dag.
Det gælder fru Pia Kjærsgaard med det meget flotte personlige stemmetal, formanden med formandens eget genvalg i Roskilde og fru Charlotte Broman Mølbæk med datterens valg i Randers.
Jeg har hørt mange kulturministre tale om et ønske om at afbureaukratisere.
Nogle gange er det gået vedkommende godt, og andre gange er der sket meget lidt.
Jeg har forsøgt at gribe det an på en anderledes facon og invitere alle dem, det handler om, til at pege på, hvor behovet er størst, og efter et følg eller forklar-princip, er det lykkedes at engagere 16 ministerkollegaer på en lang række områder i at gøre det nemmere at være frivillig og være forening.
Det er jeg egentlig ret stolt af.
Flere af de ordførere, der sidder i salen, har også bidraget og opfordret medlemmer, repræsentanter og andre til at engagere sig i det her arbejde, og det er jo første kapitel af det arbejde, vi omsætter til lovgivning i dag.
Der er noget så simpelt som at reducere antallet af mennesker, der underskriver regnskabet.
Jeg kan huske, at jeg på min blå cykel cyklede rundt i Birkerøds og Bistrups gader for at finde de 7 medlemmer af bestyrelsen, der alle sammen skulle godkende det, før vi kunne aflevere det nede på Birkerød Rådhus og få vores tilskud til den lokale forening.
Det tænker jeg mange andre, der har drevet en lille forening, kan genkende, både folk, der sidder i salen, og folk, der lytter med.
Jeg har så forsøgt at finde et godt kompromis i forhold til vægtningen mellem aktivitet på aftenskolerne og hos folkeoplysningsforbundene, og jeg synes, vi er endt et godt sted med de 40 pct.
Jeg anerkender også, at der er nogle af de store idrætsbaserede foreninger, der har haft et andet ønske.
Jeg synes, at det kompromis, der er fundet, er det rigtige, og det kan man jo sagtens diskutere og blive klogere på i den lovbehandling, der står foran os.
Mit ønske har været at skabe mindst muligt bøvl, primært for de mennesker, det drejer sig om.
Mit ønske har så ikke været modsvarende at skabe mere ballade for de mennesker, der skal sørge for, at loven bliver overholdt.
Men hvis nu fru Pia Kjærsgaard, hr. Søren Søndergaard og jeg selv dannede en forening, skulle vi jo primært indrapportere medlemmernes bopæl og navn til den kommune, vi er hjemmehørende i, for at få refusion eller søge midler fra folkeoplysningsloven.
Nu beder vi så aftenskolerne om at nøjes med fødselsdato og -år og de andre oplysninger.
Hvis det er rigtigt, at det skaber yderligere problemer, er jeg selvfølgelig villig til at se på det, og jeg vil anbefale Tingets medlemmer, at vi i fællesskab dykker ned i det i forbindelse med lovbehandlingen.
Det her handler for mig ikke om en ideologisk retning, andet end et ønske om at skabe mindst muligt bøvl og bureaukrati, gerne på begge sider.
Og som i anden lovgivning, hvor min opfattelse har været, at vi har delt både et ønske om at handle og i øvrigt det overordnede formål, vil jeg stille mig ganske fleksibel over for løsninger, der er smartere og mere betænkte end dem, vi selv har kunnet foreslå i Kulturministeriet.
På den baggrund vil jeg sige tak for ordet.